CELEX: 
Language: fi
Date: 2021-04-21 00:00:00
Title: KOMISSION DELEGOITU ASETUS (EU) …/…, delegoitujen asetusten (EU) 2017/2358 ja (EU) 2017/2359 muuttamisesta kestävyystekijöiden ja -mieltymysten sisällyttämiseksi vakuutusyrityksiä ja vakuutusten tarjoajia koskeviin tuotehallintavaatimuksiin ja vakuutusmuotoisten sijoitustuotteiden tarjoamiseen sovellettaviin liiketoiminnan menettelytapaa ja sijoitusneuvontaa koskeviin sääntöihin

PERUSTELUT
            
            
               Tämä asetus on osa kestävää kehitystä koskevaa laajempaa komission aloitetta. Se luo perustan EU:n puitekehykselle, jolla kestävyysnäkökohdat otetaan rahoitusjärjestelmän ytimeen, jotta voidaan tukea Euroopan talouden muuttamista vihreämmäksi ja sopeutumiskykyisemmäksi kiertotaloudeksi Euroopan vihreän kehityksen ohjelman
                  1
                tavoitteiden mukaisesti.
            
            
               Vuoden 2016 Pariisin ilmastosopimuksen ja YK:n kestävän kehityksen toimintaohjelman 2030 hyväksymisen jälkeen komissio ilmoitti kestävän kasvun rahoitusta koskevassa toimintasuunnitelmassa
                  2
                aikomuksesta sisällyttää kestävyys rahoitusneuvontaan ja selventää kestävyysnäkökohtien sisällyttämistä niin kutsuttuihin luottamusvelvollisuuksiin alakohtaisessa lainsäädännössä. Euroopan vihreän kehityksen ohjelmaa koskevassa tiedonannossa vahvistetaan tarve pitkän aikavälin signaaleille, joilla rahoitus- ja pääomavirtoja ohjataan ympäristösijoittamiseen ja hukkainvestointeja vältetään. Tämä delegoitu asetus edistää tätä erityistavoitetta.
            
            
               Komission delegoidulla asetuksella (EU) 2017/2358
                  3
                täydennetään Euroopan parlamentin ja neuvoston direktiiviä (EU) 2016/97
                  4
                (IDD-direktiivi) määrittelemällä tarkemmin vakuutusyrityksiä ja vakuutusten tarjoajia koskevia tuotehallintavaatimuksia, kun taas komission delegoidulla asetuksella (EU) 2017/2359
                  5
                täydennetään direktiiviä (EU) 2016/97 täsmentämällä vakuutusmuotoisten sijoitustuotteiden tarjoamiseen sovellettavia tiedonantovaatimuksia ja liiketoiminnan menettelytapasääntöjä. Tällä asetuksella muutetaan delegoituja asetuksia (EU) 2017/2358 ja (EU) 2017/2359 kahdella tavalla.
            
            
               Ensinnäkin siinä otetaan huomioon asiakkaan kestävyyttä koskevat mieltymykset soveltuvuuden arvioinnin täydentäjänä. Olemassa olevan IDD-kehyksen mukaisesti vakuutusmuotoisia sijoitustuotteita tarjoavia vakuutusedustajia ja vakuutusyrityksiä vaaditaan hankkimaan tarvittavat tiedot asiakkaidensa tietämyksestä ja kokemuksesta sijoitusalasta, asiakkaidensa taloudellisesta tilanteesta, mukaan lukien tappionsietokyky, ja sijoitustavoitteista, mukaan lukien riskinsietokyky, jotta vakuutusedustajat ja vakuutusyritykset voivat suositella asiakkaalle soveltuvia vakuutusmuotoisia sijoitustuotteita (soveltuvuuden arviointi). Sijoitustavoitteita koskevat tiedot käsittävät tiedot siitä, millaisia riskejä asiakas mieluiten ottaa, sekä tiedot asiakkaan riskiprofiilista ja sijoituksen tarkoituksesta. Sijoitustavoitteita koskevat tiedot ovat kuitenkin usein kytköksissä taloudellisiin tavoitteisiin, eikä asiakkaan muita kuin taloudellisia näkökohtia, kuten kestävyysmieltymyksiä, oteta yleensä huomioon. Soveltuvuuden arviointeihin ei yleensä sisällytetä kysymyksiä asiakkaiden kestävyysmieltymyksistä, eikä asiakkaiden enemmistö nostaisi näitä mieltymyksiä itse esiin. Tästä seuraa, että vakuutusmuotoisia sijoitustuotteita tarjoavat vakuutusedustajat ja vakuutusyritykset voisivat kiinnittää nykyistä asianmukaisemmin huomiota kestävyystekijöihin valintaprosessin aikana.
            
            
               Euroopan parlamentin ja neuvoston asetuksessa (EU) 2019/2088
                  6
               , jäljempänä ’tiedonantoasetus’, edellytetään rahoitustuotteen asiakirja-aineistoa, jossa kuvataan, miten sille asetetut kestävyyden tasot tai kestävyystavoitteet saavutetaan tai on saavutettu. Koska kyseessä ei ole merkintäjärjestelmä, siinä voidaan kuvailla erilaisia kestävyyteen liittyviä tavoitteita. Vaikka tiedonantoasetuksen 9 artiklassa tarkoitetuilla rahoitustuotteilla on pyrittävä kestäviin sijoituksiin, joista ei aiheudu merkittävää haittaa asetuksen 2 artiklan 17 kohdassa tarkoitetulla tavalla, asetuksen 8 artiklan soveltamisalaan kuuluviin rahoitustuotteisiin saattaa sisältyä erilaisia strategioita, jopa sellaisia, jotka ympäristöön, yhteiskuntaan ja hallintotapaan, sosiaalisesti vastuullisiin sijoituksiin tai kestävyyteen liittyvästä suuntautumisestaan huolimatta saattavat olla kestävyyden kannalta puutteellisia. Kun otetaan huomioon tämä sekä IDD-direktiivin, tiedonantoasetuksen ja Euroopan parlamentin ja neuvoston asetuksen (EU) 2020/852
                  7
               , jäljempänä ’luokitusjärjestelmäasetus’, erilaiset soveltamisalat, tällä asetusluonnoksella varmistetaan, että rahoitusvälineitä, jotka ovat jossakin määrin kestävyyden kannalta olennaisia, voidaan suositella asiakkaille tai potentiaalisille asiakkaille, jotka ilmaisevat selkeitä kestävyysmieltymyksiä. Näin ollen kestävyysmieltymykset kattavat sellaiset rahoitusvälineet, jotka joko sijoitetaan ainakin jossakin määrin luokitusjärjestelmäasetuksessa tarkoitettuihin luokitusvaatimusten mukaisiin toimintoihin tai tiedonantoasetuksen 2 artiklan 17 kohdassa määriteltyihin kestäviin sijoituksiin, jotka kattavat myös luokitusvaatimusten mukaiset toiminnot, tai joissa otetaan huomioon ympäristöön tai yhteiskuntaan tehtävien sijoitusten kielteiset ulkoisvaikutukset kestävyyteen kohdistuvien merkittävimpien haittavaikutusten osalta. Kestävyysmieltymyksiä koskevilla säännöillä tuetaan ja vahvistetaan viherpesun ja väärin perustein tapahtuvan myynnin vähentämistä koskevaa poliittista tavoitetta ja kannustetaan rahoitusjärjestelmän siirtymää, jotta sillä todella tuetaan yrityksiä niiden siirtyessä kohti kestävää kehitystä ja jatketaan sellaisten yritysten tukemista, jotka jo toimivat kestävästi.
            
            
               Kestävyysmieltymyksiä koskevilla säännöillä varmistetaan yhdenmukaisuus tiedonantoasetuksen ja luokitusjärjestelmäasetuksen kanssa sekä tehostetaan huomattavasti kyseisten asetusten mukaista kestävyyteen liittyvien tietojen julkistamista. Luokitusjärjestelmäasetuksen mukaan on ilmoitettava, missä määrin sijoitukset ovat EU:n luokitusjärjestelmän mukaisia. 
            
            
               Helpottaakseen toiminnalliselta kannalta sisäisiä prosesseja ja erityisesti asiakkaille tai potentiaalisille asiakkaille annettavien suositusten laatimista vakuutusedustajat ja vakuutusyritykset, jotka tarjoavat vakuutusmuotoisia sijoitustuotteita, voisivat edeltävän rahoitusvälineiden analyysin perusteella esimerkiksi asettaa tällaiset tuotteet ennakolta tärkeysjärjestykseen ja ryhmitellä ne ympäristön kannalta kestäviksi katsottaviin taloudellisiin toimintoihin sijoitettavan osuuden, kestävien sijoitusten osuuden tai pääasiallisten haitallisten vaikutusten, esimerkiksi pääasiallisten haitallisten vaikutusten luokkien, sitoumusten tyyppien ja laadullisten tai määrällisten indikaattorien perusteella. Koska vakuutusmuotoisilla sijoitustuotteilla tehtävät sijoitukset saattavat aiheuttaa erilaisia pääasiallisia haitallisia vaikutuksia kestävyystekijöihin, vakuutusedustajien ja vakuutusyritysten olisi selitettävä asiakkailleen tai potentiaalisille asiakkailleen, että ne seikat, jotka osoittavat, että pääasialliset haitalliset vaikutukset kestävyystekijöihin on huomioitu, saattavat olla merkityksellisiä erilaisten ympäristö-, yhteiskunta-, työntekijä- tai hallintokysymysten kannalta, että niiden seikkojen avulla on mahdollista osoittaa, että kestävyystekijät on otettu huomioon ja pääasiallisiin haitallisiin vaikutuksiin on sitouduttu puuttumaan ajan mittaan ja että niitä voidaan kuvata muun muassa tiedonantoasetuksen mukaisilla laadullisilla tai määrällisillä indikaattoreilla.
            
            
               Toiseksi tällä asetuksella sisällytetään kestävyysriskit tuotehallintavaatimuksiin ja eturistiriitoja koskeviin sääntöihin. Voimassa olevan IDD-kehyksen mukaan vakuutustuotteita asiakkaille myytäviksi tuottavien vakuutusyritysten ja vakuutusedustajien on pidettävä yllä, käytettävä ja arvioitava menettelyä, jonka mukaisesti kukin vakuutustuote ja olemassa olevan vakuutustuotteen merkittävät muutokset hyväksytään ennen vakuutustuotteen markkinointia tai tarjoamista asiakkaille. Tuotteiden hyväksymismenettelyssä on määriteltävä yksilöidyt kohdemarkkinat kunkin vakuutustuotteen osalta ja varmistettava, että kaikki kyseisiä yksilöityjä kohdemarkkinoita koskevat riskit arvioidaan ja että suunniteltu tarjoamisstrategia on yksilöityjen kohdemarkkinoiden mukainen. Delegoidussa asetuksessa (EU) 2017/2358 vahvistetaan muut tuotehallintaprosessia koskevat yksityiskohdat. 
            
            
               IDD-direktiivin 25 artiklan 2 kohdan nojalla hyväksytyssä delegoidussa asetuksessa (EU) 2017/2358 säädetyissä kohdemarkkinoiden yksilöimistä koskevissa edellytyksissä ei vielä selväsanaisesti vahvistettu yksityiskohtia siitä, miten vakuutustuotteita tuottavat vakuutusyritykset ja vakuutusedustajat ja vakuutusten tarjoajat yhdentävät kestävyystekijät ja kestävyyteen liittyvät tavoitteensa. Tässä asetuksessa selvennetään, että kestävyystekijät ja kestävyyteen liittyvät tavoitteet olisi otettava huomioon vakuutustuotteiden tuotehallintaprosessissa.
            
            
               Kestävyysriskejä koskeva osa perustuu Euroopan vakuutus- ja lisäeläkeviranomaisen (EIOPA) antamiin teknisiin neuvoihin
                  8
                siitä, miten kestävyysriskit ja ‑tekijät sisällytetään Solvenssi II ‑direktiivin ja IDD-direktiivin mukaisiin delegoituihin säädöksiin. Teknisissä neuvoissa todetaan, että delegoidut asetukset (EU) 2017/2358 ja (EU) 2017/2359 edellyttävät lisäselvennyksiä kestävyysriskien ja ‑tekijöiden huomioon ottamisen kannalta, ja niissä yksilöidään erityisiä säännöksiä tältä osin. 
            
            
               Tällä asetuksella ja muilla alakohtaisilla delegoiduilla säädöksillä, joilla mukautetaan luottamusvelvollisuutta koskevia sääntöjä ja jotka hyväksyttiin samanaikaisesti, vahvistetaan myös tiedonantoasetusta, Euroopan parlamentin ja neuvoston asetusta (EU) 2019/2089
                  9
                ja luokitusjärjestelmäasetusta. Näissä säännöissä kestävyysnäkökohdat otetaan mukaan sijoitus-, neuvonta- ja tiedotusprosesseihin johdonmukaisesti eri aloilla. Ne ankkuroivat ympäristöön, yhteiskuntaan ja hallintoon (kestävään kehitykseen) liittyvät näkökohdat rahoitusjärjestelmän ytimeen, niin että Euroopan taloutta voidaan kehittää vihreämmäksi, vähähiiliseksi, sopeutumiskykyisemmäksi ja resurssitehokkaaksi kiertotaloudeksi.
            
            
               Tämä asetus perustuu säädösvallan siirtoon, joka vahvistetaan IDD-direktiivin 25 artiklan 2 kohdassa, 28 artiklan 4 kohdassa ja 30 artiklan 6 kohdassa.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Joulukuussa 2016 komissio perusti kestävää rahoitusta käsittelevän korkean tason asiantuntijaryhmän, joka auttaisi kehittämään EU:n kestävää rahoitusta koskevaa strategiaa suositusten avulla. Korkean tason asiantuntijaryhmä julkaisi heinäkuun puolivälissä 2017 väliraportin ”Financing a Sustainable European Economy” ja esitteli loppuraporttinsa sidosryhmätapahtumassa 18. heinäkuuta 2017, jolloin esiteltiin myös kuulemislomake. 
            
            
               Palautekooste julkaistiin yhdessä loppuraportin ”Financing a Sustainable European Economy” kanssa 31. tammikuuta 2018. Palautekoosteessa on esitetty tiivistetysti kuulemiseen vastanneiden kommentit. Loppuraportissaan asiantuntijaryhmä suosittaa, että ”sijoitusneuvojat olisi velvoitettava tiedustelemaan vähittäissijoittajilta rutiininomaisesti rahoitusneuvonnan yhteydessä näiden preferenssejä sijoitustensa kestävyysvaikutusten suhteen ja ottamaan ne huomioon vastaavasti”. Se suosittelee myös ”keskustelemaan pitkäaikaisten ja kestävyysriskien hallintotavoista”.
            
            
               Maaliskuussa 2018 komissio toteutti kohdennetun kyselyn ympäristöön, yhteiskuntaan ja hallintoon liittyvien näkökohtien sisällyttämisestä osaksi soveltuvuuden arviointia. Kuuleminen osoitti, että vain pieni osa asiakkaista nosti kestävyyskysymykset aktiivisesti esiin neuvontamenettelyn aikana. Tämä johtuu muun muassa seuraavista seikoista: i) kestävyyteen liittyvistä rahoitusvälineistä saatavissa olevat tiedot eivät ole avoimia: ii) niin sanotun viherpesun riski olemassa olevassa dokumentaatiossa on suuri ja iii) koulutus sen vaikutuksista riskeihin ja suorituskykyyn on puutteellista. Asiakkaat näyttävät vain harvoissa tapauksissa osoittavan systemaattisesti kiinnostusta kestävyystekijöihin neuvontamenettelyn aikana. 
            
            
               Lisäksi kestävyysnäkökohdat vakuutusmuotoisten sijoitustuotteiden sijoitusneuvontaan sisällyttävän delegoidun asetuksen luonnos julkaistiin palautteen antamista varten parempaa sääntelyä koskevien suuntaviivojen mukaisesti 24. toukokuuta ja 21. kesäkuuta 2018 välisenä aikana. Komissio sai 20 vastausta, joissa viitattiin tähän delegoituun asetukseen asetuksen (EU) 2017/2359 muuttamisesta. Eri taustoja edustavat sidosryhmät (esim. kansalaisjärjestöt, rahoitusalan järjestöt ja julkiset tahot) esittivät huomautuksia tämän delegoidun asetuksen eri seikoista. Vaikka yleisesti tuettiin vahvasti panostamista sijoitusprosessissa muihin kuin taloudellisiin tavoitteisiin, tietyt sidosryhmät olivat haluttomia muuttamaan hiljattain käyttöön otettuja IDD-direktiiviin perustuvia prosessejaan. Edellä kuvatun mukaisesti komissio on sekä vakuuttunut siitä, että on kiire päästä kestävän rahoituksen toimintasuunnitelman osalta eteenpäin, että myös sitä mieltä, että vastikään mukaan otettu viite tiedonantoasetukseen ja esitetty aikataulu tämän delegoidun säädöksen soveltamiseksi (12 kuukautta sen voimaantulosta) tarjoavat riittävästi joustavuutta.
            
            
               Tiettyjen soveltuvuuden arviointiprosessia koskevien tavoitteiden osalta komissio teki joitakin muutoksia, jotta voidaan tehdä tarpeellinen ero toisaalta sijoitustavoitteiden ja toisaalta kestävyysmieltymysten välillä. Tämä ero on olennainen, jotta voidaan välttää tuotteiden myyntiä väärin perustein. Kestävyystekijät eivät saisi olla etusijalla asiakkaan henkilökohtaiseen sijoitustavoitteeseen nähden. Täten kestävyysmieltymyksiä pitäisi käsitellä soveltuvuusprosessissa vasta sen jälkeen, kun asiakkaan sijoitustavoite on selvästi tunnistettu. Kestävyysmieltymyksiä koskevien sääntöjen tavoitteena on lisätä potentiaalisten asiakkaiden tai asiakkaiden tietoisuutta siitä, että saatavilla on vakuutusmuotoisia sijoitustuotteita, joilla on kestävyyteen liittyviä tavoitteita. Kestävyysmieltymyksiä koskevien sääntöjen vuoksi vakuutusmuotoisia sijoitustuotteita, joilla on eritasoisia kestävyyteen liittyviä tavoitteita, ei tarvitse mukauttaa. Nämä vakuutusmuotoiset sijoitustuotteet joko hyötyvät kestävyysmieltymysten järjestelmästä tai niitä voidaan edelleen suositella – ei kuitenkaan asiakkaan tai potentiaalisen asiakkaan tässä asetuksessa määriteltyinä kestävyysmieltymyksiä vastaavina vakuutusmuotoisina sijoitustuotteina. Toiminnalliselta kannalta vakuutusmuotoisten sijoitustuotteiden kestävyysominaisuudet olisi esitettävä avoimesti siten, että vakuutusmuotoisia sijoitustuotteita tarjoavat vakuutusedustajat ja vakuutusyritykset voivat käydä vuoropuhelua asiakkaiden tai potentiaalisten asiakkaiden kanssa, jotta asiakkaiden yksilölliset kestävyysmieltymykset ymmärretään riittävän tarkasti. Niiden nykyisten asiakkaiden kohdalla, joille on jo tehty soveltuvuusarviointi, vakuutusmuotoisia sijoitustuotteita tarjoavilla vakuutusedustajilla ja vakuutusyrityksillä olisi oltava mahdollisuus yksilöidä asiakkaan henkilökohtaiset kestävyysmieltymykset nykyisen soveltuvuusarvioinnin seuraavan säännöllisen päivityksen yhteydessä, jotta vältetään liiallista kaupankäyntiä.
            
         
         
            
               Kestävyysmieltymyksiä koskevilla säännöillä vahvistetaan EU:n kestäviä toimintoja – eli luokitusjärjestelmäasetuksen 3 artiklan nojalla ympäristön kannalta kestäviksi katsottavia taloudellisia toimintoja – koskevan luokitusjärjestelmän käyttöä ja tiedonantoasetuksen 2 artiklan 17 kohdassa määriteltyjen kestävien sijoitusten toteuttamista, johon sisältyvät myös sijoitukset edellä mainittuihin taloudellisiin toimintoihin, joita voidaan pitää ympäristön kannalta kestävinä. Säännöillä myös kannustetaan suosittelemaan rahoitusvälineitä, joissa otetaan huomioon kyseisistä sijoituksista aiheutuvat olennaiset kielteiset ulkoisvaikutukset eli pääasialliset haitalliset vaikutukset ja vähennetään niitä.  
            
            
               Komissio pyysi Euroopan vakuutus- ja lisäeläkeviranomaista (EIOPA) laatimaan IDD-direktiivin nojalla hyväksyttäviin delegoituihin säädöksiin tehtäviä mahdollisia muutoksia koskevat tekniset neuvot kestävyysriskien ja ‑tekijöiden sisällyttämisen osalta organisatoristen vaatimusten ja tuotehallintajärjestelmien aloilla.
            
            
               Vakuutus- ja lisäeläkeviranomainen julkaisi 30. huhtikuuta 2019 tekniset neuvonsa kestävyysriskien ja ‑tekijöiden sisällyttämisestä Solvenssi II ‑direktiivin ja IDD-direktiivin mukaisiin delegoituihin säädöksiin. Neuvoissa otettiin huomioon näkemykset, joita sidosryhmät esittivät 28. marraskuuta 2018 ja 28. helmikuuta 2019 välisenä aikana järjestetyssä julkisessa kuulemisessa. Niihin sisältyy kustannus-hyötyanalyysi. Neuvoissa käsitellään kestävyysriskien ja ‑tekijöiden sisällyttämistä tuotehallintavaatimuksiin ja eturistiriitoja koskeviin sääntöihin. Vakuutus- ja lisäeläkeviranomaisen valmistelemat suositukset, joista se järjesti julkiset kuulemiset, otettiin mukaan tähän delegoituun asetukseen.
            
            
               Paremman sääntelyn periaatteiden mukaisesti tämä ehdotusluonnos julkaistiin 8. kesäkuuta 2020 ja 6. heinäkuuta 2020 välisenä aikana toteutettua toista kuulemista varten. Saadun palautteen asianmukaisen tarkastelun jälkeen tekstiin tehtiin lisämuutoksia.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tämän asetuksen oikeusperusta on esitetty direktiivin (EU) 2016/97 25 artiklan 2 kohdassa, 28 artiklan 4 kohdassa ja 30 artiklan 6 kohdassa.
            
            
               Tämä asetus koskee seuraavia asetuksen (EU) 2017/2358 ja asetuksen (EU) 2017/2359 muutoksia:
            
            
               Asetuksen 1 artiklan tarkoituksena on selventää, että vakuutusyritysten ja vakuutusedustajien, jotka tuottavat asiakkaille myytäviksi tarjottavia vakuutustuotteita, olisi otettava asianmukaisesti huomioon kestävyyteen liittyvät tavoitteet yksilöitäessä asiakasryhmiä, joiden tarpeita, ominaisuuksia ja tavoitteita vakuutustuote vastaa. Kohdemarkkinoiden vastaavan tuotteen riski-tuottoprofiilia ja ominaisuuksia koskevan arvioinnin olisi katettava myös tuotteen kestäviä sijoituksia tai ympäristöön tai yhteiskuntaan liittyviä ominaisuuksia koskeva tavoite. Tämän tarkastelun yhteydessä vakuutustuotteita tuottavien vakuutusyritysten ja vakuutusedustajien olisi myös nimenomaisesti otettava huomioon kohdemarkkinoiden asiakkaiden kestävyyteen liittyvät tavoitteet. 
            
            
               Lisäksi vakuutustuotteita tuottavien vakuutusyritysten ja vakuutusedustajien olisi julkistettava tuotteidensa kestävyystekijät avoimesti, jotta vakuutusten tarjoajat voivat käydä asiakkaidensa tai potentiaalisten asiakkaidensa kanssa vuoropuhelua ja saada riittävän tarkan käsityksen asiakkaidensa yksilöllisistä kestävyysmieltymyksistä komission delegoidun asetuksen (EU) 2017/2358 mukaisesti. Kestävien sijoitusten osalta ei edellytetä negatiivisten kohdemarkkinoiden yksilöimistä.
            
            
               Asetuksen 2 artiklalla on tarkoitus selventää, että vakuutusmuotoisia sijoitustuotteita tarjoavien vakuutusedustajien ja vakuutusyritysten on otettava huomioon mahdolliset eturistiriidat, joita voi syntyä kestävyystekijöihin liittyen. Antaessaan vakuutusmuotoisia sijoitustuotteita koskevaa neuvontaa vakuutusedustajien ja vakuutusyritysten olisi lisäksi suoritettava pakollinen asiakkaidensa tai potentiaalisten asiakkaidensa kestävyysmieltymysten arviointi. Niiden olisi otettava kyseiset kestävyysmieltymykset huomioon menettelyssä, jolla valitaan näille asiakkaille suositeltavat vakuutusmuotoiset sijoitustuotteet. Kolme vakuutusmuotoisten sijoitustuotteiden luokkaa olisi katsottava olennaisiksi kestävyysmieltymysten kannalta. Yksi niistä ovat tuotteet, joissa tietty vähimmäisosuus sijoituksista tehdään luokitusjärjestelmäasetuksen 3 artiklan nojalla ympäristön kannalta kestäviksi katsottaviin taloudellisiin toimintoihin. Toinen luokka ovat tuotteet, jotka sisältävät tietyn vähimmäisosuuden tiedonantoasetuksen 2 artiklan 17 kohdassa määriteltyjä kestäviä sijoituksia. Vähimmäisosuuden määrittää asiakas tai potentiaalinen asiakas. Kolmannen yksilöllisissä kestävyysmieltymyksissä huomioitujen vakuutusmuotoisten sijoitustuotteiden luokan muodostavat tuotteet, joissa otetaan huomioon kestävyystekijöihin kohdistuvat pääasialliset haitalliset vaikutukset. Seikat, jotka osoittavat, että nämä haitalliset vaikutukset on otettu huomioon, määrittää asiakas tai mahdollinen asiakas.
            
            
               Esimerkkinä voidaan mainita, että ’vakuutusmuotoisiin sijoitustuotteisiin, jotka sisältävät tietyn vähimmäisosuuden kestäviä sijoituksia’, kuuluvat aina tiedonantoasetuksen 9 artiklassa tarkoitetut rahoitustuotteet ja tiedonantoasetuksen 8 artiklassa tarkoitetut rahoitustuotteet edellyttäen, että tällaiset rahoitustuotteet sisältävät ainakin jossakin määrin kestäviä sijoituksia. Tämän vähimmäisosuuden määrittävät asiakkaat tai potentiaaliset asiakkaat, joten kestävyysmieltymyksiä koskevissa säännöissä otetaan täysimääräisesti huomioon heidän kestävyyteen liittyvät tavoitteensa. Muita esimerkkejä ovat vakuutusmuotoiset sijoitustuotteet, joilla on muun muassa poissulkemisstrategiaan perustuvia ympäristöön tai yhteiskuntaan liittyviä ominaisuuksia ja jotka voivat kuulua kestävyysmieltymysten piiriin, edellyttäen, että ne sisältävät ainakin jossakin määrin kestäviä sijoituksia tai että niissä osoitetaan asiakkaan tai potentiaalisen asiakkaan määrittämien vähimmäissijoitusosuuksien tai kestävyystekijöihin kohdistuvien pääasiallisten haitallisten vaikutusten huomioon ottamisen osoittavien seikkojen mukaisesti, että pääasialliset haitalliset vaikutukset on otettu huomioon ja niihin puututaan tai niitä lievennetään. Tämä tarkoittaa myös sitä, että vakuutusmuotoisia sijoitustuotteita, joilla edistetään ympäristöön tai yhteiskuntaan liittyviä ominaisuuksia mutta joissa ei ole tiettyä kestävien sijoitusten tai luokitusvaatimusten mukaisiin toimintoihin tehtävien sijoitusten osuutta tai joissa ei oteta huomioon pääasiallisia haitallisia vaikutuksia, ei voida suositella asiakkaille tai potentiaalisille asiakkaille heidän yksilöllisten kestävyysmieltymystensä perusteella. Tällaisia vakuutusmuotoisia sijoitustuotteita voidaan kuitenkin edelleen suositella soveltuvuustestin puitteissa mutta ei yksilöllisiä kestävyysmieltymyksiä vastaavina tuotteina.
            
            
               Tämän asetuksen 3 artiklassa vahvistetaan ehdotetun asetuksen soveltamisen alkamispäivä, mukaan lukien 12 kuukauden siirtymäaika.
            
            
               KOMISSION DELEGOITU ASETUS (EU) …/…,
            
            
               annettu 21.4.2021,
            
            
               delegoitujen asetusten (EU) 2017/2358 ja (EU) 2017/2359 muuttamisesta kestävyystekijöiden ja ‑mieltymysten sisällyttämiseksi vakuutusyrityksiä ja vakuutusten tarjoajia koskeviin tuotehallintavaatimuksiin ja vakuutusmuotoisten sijoitustuotteiden tarjoamiseen sovellettaviin liiketoiminnan menettelytapaa ja sijoitusneuvontaa koskeviin sääntöihin
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon vakuutusten tarjoamisesta 20 päivänä tammikuuta 2016 annetun Euroopan parlamentin ja neuvoston direktiivin (EU) 2016/97
                  10
                ja erityisesti sen 25 artiklan 2 kohdan, 28 artiklan 4 kohdan ja 30 artiklan 6 kohdan,
            
            
               sekä katsoo seuraavaa:
            
         
         
            
               (1)Siirtyminen vähähiiliseen, kestävämpään ja resurssitehokkaaseen kiertotalouteen kestävän kehityksen tavoitteiden mukaisesti on keskeinen tekijä unionin talouden pitkän aikavälin kilpailukyvyn varmistamisessa. Vuonna 2016 unioni teki Pariisin sopimuksen.
                  11
                Pariisin sopimuksen 2 artiklan 1 kohdan c alakohdassa asetetaan tavoitteeksi torjua ilmastonmuutosta entistä tehokkaammin muun muassa varmistamalla, että rahoitusvirrat tukevat vähän kasvihuonekaasupäästöjä tuottavaa ja ilmastonmuutoksen kestävää kehitystä.
            
            
               (2)Komissio pani merkille tämän haasteen ja esitti joulukuussa 2019 Euroopan vihreän kehityksen ohjelman
                  12
               . Vihreän kehityksen ohjelma on uusi kasvustrategia, jonka tavoitteena on tehdä unionista oikeudenmukainen ja vauras yhteiskunta, jonka talous on moderni, resurssitehokas ja kilpailukykyinen, jossa kasvihuonekaasujen nettopäästöistä pyritään eroon vuoteen 2050 mennessä ja jossa kasvuun pyritään lisäämättä resurssien käyttöä. Tavoite edellyttää, että sijoittajille annetaan heidän sijoitustensa osalta selkeitä signaaleja hukkainvestointien välttämiseksi ja kestävän rahoituksen hankkimiseksi.
            
            
               (3)Komissio julkaisi maaliskuussa 2018 kestävän kasvun rahoitusta koskevan toimintasuunnitelmansa
                  13
               , jossa esitetään kestävää rahoitusta koskeva kunnianhimoinen ja kattava strategia. Yksi toimintasuunnitelmassa asetetuista tavoitteista on ohjata pääomavirtoja kestävään sijoittamiseen kestävän ja osallistavan kasvun saavuttamiseksi. 
            
            
               (4)Toimintasuunnitelman asianmukainen täytäntöönpano kannustaa sijoittajia vaatimaan kestäviä sijoituksia. Sen vuoksi on tarpeen selventää, että kestävyystekijät ja kestävyyteen liittyvät tavoitteet olisi otettava huomioon komission delegoidulla asetuksella (EU) 2017/2358
                  14
                säädetyissä tuotehallintavaatimuksissa.
            
            
               (5)Vakuutustuotteita tuottavien vakuutusyritysten ja vakuutusedustajien olisi otettava kestävyystekijät huomioon kunkin vakuutustuotteen tuotehyväksyntämenettelyssä ja muissa tuotehallintajärjestelyissä jokaisen vakuutustuotteen osalta, jota on tarkoitus tarjota asiakkaille, jotka etsivät kestävyyteen liittyvän profiilin vakuutustuotteita. 
            
            
               (6)Kun otetaan huomioon, että kohdemarkkinat olisi määriteltävä riittävän tarkasti, yleinen toteamus vakuutustuotteen kestävyyteen liittyvästä profiilista ei saisi olla riittävä. Vakuutustuotteita tuottavien vakuutusyritysten ja vakuutusedustajien olisi pikemminkin täsmennettävä, mille erityiset kestävyysmieltymykset omaavalle asiakasryhmälle vakuutustuotetta on tarkoitus tarjota.
            
            
               (7)Sen varmistamiseksi, että kestävyystekijöitä sisältävät vakuutustuotteet ovat edelleen myös sellaisten asiakkaiden helposti saatavilla, joilla ei ole kestävyysmieltymyksiä, vakuutustuotteita tuottavia vakuutusyrityksiä ja vakuutusedustajia ei pitäisi vaatia yksilöimään asiakasryhmiä, joiden tarpeita, ominaisuuksia ja tavoitteita kestävyystekijöitä sisältävä vakuutustuote ei vastaa.
            
            
               (8)Vakuutustuotteen kestävyystekijät olisi esitettävä avoimesti, jotta vakuutusten tarjoajat voivat toimittaa asiaankuuluvat tiedot asiakkailleen tai potentiaalisille asiakkailleen.
            
            
               (9)Toukokuussa 2018 julkaistu myöhempiä lainsäädäntöaloitteita tukeva vaikutusten arviointi
                  15
                osoitti tarpeen selventää, että vakuutusmuotoisia sijoitustuotteita tuottavien vakuutusedustajien ja vakuutusyritysten olisi otettava kestävyystekijät huomioon osana velvoitteitaan asiakkaitaan ja potentiaalisia asiakkaitaan kohtaan. 
            
            
               (10)Sijoittajansuojan korkean tason säilyttämiseksi vakuutusmuotoisia sijoitustuotteita tuottavien vakuutusedustajien ja vakuutusyritysten olisi määrittäessään eturistiriitatyyppejä, joiden olemassaolo voi vahingoittaa asiakkaan tai potentiaalisen asiakkaan etuja, otettava mukaan sellaiset eturistiriitatyypit, jotka johtuvat asiakkaan kestävyysmieltymysten huomioimisesta. Niiden nykyisten asiakkaiden kohdalla, joille on jo tehty soveltuvuusarviointi, vakuutusedustajilla ja vakuutusyrityksillä olisi oltava mahdollisuus yksilöidä asiakkaan henkilökohtaiset kestävyysmieltymykset nykyisen soveltuvuusarvioinnin seuraavan säännöllisen päivityksen yhteydessä.
            
            
               (11)Vakuutusedustajien ja vakuutusyritysten, jotka antavat neuvoja vakuutusmuotoisista sijoitustuotteista, olisi voitava suositella asiakkailleen tai potentiaalisille asiakkailleen sopivia vakuutusmuotoisia sijoitustuotteita ja niiden olisi tästä syystä kyettävä esittämään kysymyksiä määrittääkseen asiakkaan yksilölliset kestävyysmieltymykset. Sen mukaan, että on olemassa velvollisuus tarjota vakuutuksia asiakkaiden etujen mukaisesti, olisi asiakkaille tai potentiaalisille asiakkaille annettavien suositusten heijastettava sekä taloudellisia tavoitteita että kaikkia kyseisten asiakkaiden ilmaisemia kestävyysmieltymyksiä. Sen vuoksi on tarpeen selventää, että kestävyystekijöiden sisällyttäminen neuvontaprosessiin ei saa johtaa väärin perustein tapahtuvaan myyntiin tai vakuutusmuotoisten sijoitustuotteiden virheelliseen esittelyyn, ikään kuin ne vastaisivat kestävyysmieltymyksiä, vaikka niin ei ole laita. Tällaisten käytäntöjen tai virheellisten esittelyjen välttämiseksi vakuutusmuotoisia sijoitustuotteita koskevaa neuvontaa tarjoavien vakuutusedustajien ja vakuutusyritysten olisi ensin arvioitava asiakkaan tai potentiaalisen asiakkaan sijoitustavoitteita ja yksilöllisiä olosuhteita, ennen kuin ne tiedustelevat asiakkailtaan näiden mahdollisia kestävyysmieltymyksiä.
            
            
               (12)Tähän mennessä on kehitetty kestäviä vakuutusmuotoisia sijoitustuotteita, joiden kestävyyteen liittyvä tavoitetaso vaihtelee. Jotta asiakkaat tai potentiaaliset asiakkaat ymmärtäisivät kestävyyden eri asteet ja voisivat tehdä tietoon perustuvia sijoituspäätöksiä kestävyyden osalta, vakuutusmuotoisia sijoitustuotteita tarjoavien vakuutusedustajien ja vakuutusyritysten olisi selitettävä ero yhtäältä kestävistä sijoituksista Euroopan parlamentin ja neuvoston asetuksen (EU) 2020/852
                  16
                mukaisesti ympäristön kannalta kestäviksi katsottaviin taloudellisiin toimintoihin kokonaan tai osittain koostuvien vakuutusmuotoisten sijoitustuotteiden, Euroopan parlamentin ja neuvoston asetuksen (EU) 2019/2088
                  17
                2 artiklan 17 kohdan mukaisten kestävien sijoitusten sekä sellaisten vakuutusmuotoisten sijoitustuotteiden, joissa otetaan huomioon kestävyystekijöihin kohdistuvat pääasialliset haitalliset vaikutukset, ja joita voitaisiin suositella asiakkaiden yksilöllisten kestävyysmieltymysten mukaisina, ja toisaalta sellaisten muiden vakuutusmuotoisten sijoitustuotteiden välillä, joita ei voida näiden elementtien puutteen takia suositella asiakkaille tai potentiaalisille asiakkaille, joilla on yksilöllisiä kestävyysmieltymyksiä.
            
            
               (13)On tarpeen käsitellä myös huolenaiheita, jotka koskevat niin kutsuttua viherpesua eli erityisesti epäoikeudenmukaisen kilpailuedun saamista suosittelemalla vakuutusmuotoista sijoitustuotetta ympäristöystävällisenä tai kestävänä, vaikka vakuutusmuotoinen sijoitustuote ei itse asiassa täytä ympäristöä koskevia tai muita kestävyyteen liittyviä perusnormeja. Väärin perustein tapahtuvan myynnin ja viherpesun estämiseksi vakuutusmuotoisia sijoitustuotteita tarjoavien vakuutusedustajien ja vakuutusyritysten ei pitäisi suositella vakuutusmuotoisia sijoitustuotteita yksilöllisten kestävyysmieltymysten mukaisina, jos kyseiset tuotteet eivät vastaa näitä mieltymyksiä. Vakuutusmuotoisia sijoitustuotteita tarjoavien vakuutusedustajien ja vakuutusyritysten olisi selitettävä asiakkailleen tai potentiaalisille asiakkailleen syyt, joiden vuoksi ne eivät suosittele tällaisia tuotteita, ja pidettävä kirjaa näistä perusteluista.
            
            
               (14)On tarpeen selventää, että vakuutusmuotoisia sijoitustuotteita tarjoavat vakuutusedustajat ja vakuutusyritykset voivat edelleen suositella vakuutusmuotoisia sijoitustuotteita, joihin ei voida soveltaa yksilöllisiä kestävyysmieltymyksiä, mutta niitä ei voida suositella yksilöllisiä kestävyysmieltymyksiä vastaavina tuotteina. Jotta asiakkaille tai mahdollisille asiakkaille voitaisiin antaa lisäsuosituksia, jos vakuutusmuotoiset sijoitustuotteet eivät vastaa asiakkaan kestävyysmieltymyksiä, asiakkaalla olisi oltava mahdollisuus mukauttaa kestävyysmieltymyksiään koskevia tietoja. Väärin perustein tapahtuvan myynnin ja viherpesun estämiseksi vakuutusedustajien ja vakuutusmuotoisia sijoitustuotteita jakelevien vakuutusyritysten olisi pidettävä kirjaa asiakkaiden päätöksistä sekä heidän kestävyysmieltymystensä mukauttamisen tueksi esittämistään perusteluista.
            
            
               (15)Tämän asetuksen säännökset ovat läheisessä yhteydessä toisiinsa ja asetuksen (EU) 2019/2088 säännöksiin, koska ne vahvistavat kestävyysnäkökohtien julkistamista koskevan kattavan järjestelmän. Jotta varmistetaan näiden säännösten johdonmukainen soveltaminen sekä se, että niin markkinatoimijat, toimivaltaiset viranomaiset kuin sijoittajatkin saavat niistä kattavan käsityksen ja voivat helposti tutustua niihin, on suotavaa sisällyttää ne yhteen säädökseen.
            
            
               (16)Delegoituja asetuksia (EU) 2017/2358 ja (EU) 2017/2359 olisi sen vuoksi muutettava.
            
            
               (17)Toimivaltaisille viranomaisille ja vakuutusedustajille ja ‑yrityksille olisi annettava riittävästi aikaa mukautua tämän asetuksen sisältämiin uusiin vaatimuksiin. Sen soveltamista olisi näin ollen lykättävä.
            
            
               ON HYVÄKSYNYT TÄMÄN ASETUKSEN:
            
            
               1 artikla 
               Delegoidun asetuksen (EU) 2017/2358 muutokset
            
            
               Muutetaan delegoitu asetus (EU) 2017/2358 seuraavasti:
            
         
         
            
               1)
                     Korvataan 4 artiklan 3 kohdan a alakohdan i alakohta seuraavasti:
            
            
               ”i)
                     siinä otetaan huomioon asiakkaiden tavoitteet, edut ja ominaisuudet, mahdolliset kestävyyteen liittyvät tavoitteet mukaan lukien;”;
            
            
               2)
                     Korvataan 5 ja 6 artikla seuraavasti:
            
            
               ”5 artikla
            
            
               Kohdemarkkinat
            
            
               1.
                     Tuotteiden hyväksymismenettelyssä on yksilöitävä kunkin vakuutustuotteen osalta kohdemarkkinat ja vastaava asiakasryhmä. Kohdemarkkinat on yksilöitävä riittävän tarkasti ottaen huomioon vakuutustuotteen ominaisuudet, riskiprofiili, monimutkaisuus ja luonne sekä sen kestävyystekijät sellaisina kuin ne on määritelty Euroopan parlamentin ja neuvoston asetuksen (EU) 2019/2088* 2 artiklan 24 kohdassa.
            
            
               2.
                     Tuottajat voivat erityisesti vakuutusmuotoisten sijoitustuotteiden osalta yksilöidä ryhmän asiakkaita, joiden tarpeita, ominaisuuksia ja tavoitteita vakuutustuote ei yleensä vastaa, paitsi jos vakuutustuotteissa otetaan huomioon 1 kohdassa tarkoitetut kestävyystekijät.
            
            
               3.
                     Tuottajien on suunniteltava ja markkinoitava ainoastaan sellaisia vakuutustuotteita, jotka vastaavat kohdemarkkinoiden asiakkaiden tarpeita, ominaisuuksia ja tavoitteita, mukaan lukien kestävyyteen liittyvät tavoitteet. Arvioidessaan, sopiiko vakuutustuote kohdemarkkinoille, tuottajien on otettava huomioon kohdemarkkinoiden asiakkaiden saatavilla olevien tietojen taso ja finanssiosaaminen.
            
            
               4.
                     Tuottajien on varmistettava, että vakuutustuotteiden suunnitteluun ja tuottamiseen osallistuvalla henkilöstöllä on tarvittava tietämys, asiantuntemus ja pätevyys ymmärtää myytäviä vakuutustuotteita sekä kohdemarkkinoiden asiakkaiden etuja ja tavoitteita, myös kestävyyteen liittyviä tavoitteita, sekä ominaisuuksia asianmukaisesti.
            
            
               6 artikla
            
            
               Tuotetestaus
            
            
               1.
                     Tuottajien on suoritettava vakuutustuotteilleen asianmukaisia testauksia, tarvittaessa myös skenaarioanalyyseja, ennen kuin ne tuovat vakuutustuotteen markkinoille tai muuttavat sitä merkittävästi taikka siinä tapauksessa, että kohdemarkkinat ovat muuttuneet merkittävästi. Tuotetestauksessa on arvioitava, onko vakuutustuote kohdemarkkinoiden asiakkaiden yksilöityjen tarpeiden ja tavoitteiden, myös kestävyyteen liittyvien tavoitteiden, sekä ominaisuuksien mukainen koko elinkaarensa ajan. Tuottajien on testattava vakuutustuotteensa laadullisesti ja, riippuen vakuutustuotteen ja asiakkaisiin kohdistuvan haittariskin tyypistä ja luonteesta, määrällisesti.
            
            
               2.
                     Tuottajat eivät saa saattaa vakuutustuotteita markkinoille, jos tuotetestauksen tulokset osoittavat, etteivät tuotteet ole kohdemarkkinoiden yksilöityjen tarpeiden ja tavoitteiden, myös kestävyyteen liittyvien tavoitteiden, sekä ominaisuuksien mukaisia.
            
            
               _____________________
            
            
               *
                     Euroopan parlamentin ja neuvoston asetus (EU) 2019/2088, annettu 27 päivänä marraskuuta 2019, kestävyyteen liittyvien tietojen antamisesta rahoituspalvelusektorilla (EUVL L 317, 9.12.2019, s. 1).”;
            
            
               3)
                     Korvataan 7 artiklan 1 kohta seuraavasti:
            
            
               ”1.
                     Tuottajien on seurattava markkinoille saattamiaan vakuutustuotteita jatkuvasti ja arvioitava niitä säännöllisesti havaitakseen tapahtumat, jotka voivat olennaisesti muuttaa niiden pääasiallisia ominaisuuksia, riskien kattamista tai takuita. Tuottajien on arvioitava, säilyvätkö vakuutustuotteet yksilöityjen kohdemarkkinoiden tarpeiden, ominaisuuksien ja tavoitteiden, myös kestävyyteen liittyvien tavoitteiden, mukaisina, ja tarjotaanko niitä kohdemarkkinoille vai kohdemarkkinoiden ulkopuolisille asiakkaille.”;
            
            
               4)
                     Korvataan 8 artiklan 3 kohta seuraavasti:
            
            
               ”3.
                     Vakuutusten tarjoajien on voitava 2 kohdassa tarkoitettujen tietojen avulla
            
            
               a)
                     ymmärtää vakuutustuotteita;
            
         
         
            
               b)
                     ymmärtää vakuutustuotteiden yksilöityjä kohdemarkkinoita;
            
            
               c)
                     tunnistaa kaikki asiakkaat, joiden tarpeita, ominaisuuksia ja tavoitteita, kestävyyteen liittyvät tavoitteet mukaan lukien, vakuutustuote ei vastaa;
            
            
               d)
                     harjoittaa vakuutustuotteiden tarjoamista asiakkaidensa parhaiden etujen mukaisesti direktiivin (EU) 2016/97 17 artiklan 1 kohtaa noudattaen.”;
            
            
               5)
                     Korvataan 10 artiklan 2 kohta seuraavasti:
            
            
               ”2.
                     Tuotteiden tarjoamisjärjestelyillä on
            
            
               a)
                     pyrittävä ehkäisemään ja lieventämään asiakkaalle koituvia haittoja;
            
            
               b)
                     tuettava asianmukaista eturistiriitojen hallintaa;
            
            
               c)
                     varmistettava, että asiakkaiden tavoitteet, edut ja ominaisuudet, mukaan lukien kestävyyteen liittyvät tavoitteet, otetaan asianmukaisesti huomioon.”;
            
            
               6)
                     Korvataan 11 artikla seuraavasti:
            
            
               ”11 artikla
            
            
               Tuottajalle ilmoittaminen
            
            
               Vakuutusten tarjoajien, jotka havaitsevat, ettei vakuutustuote vastaa yksilöityjen kohdemarkkinoiden asiakkaiden etuja, tavoitteita ja ominaisuuksia, mukaan lukien kestävyyteen liittyvät tavoitteet, tai havaitsevat muita tuotteisiin liittyviä olosuhteita, jotka saattavat vaikuttaa haitallisesti asiakkaaseen, on viipymättä ilmoitettava asiasta tuottajalle ja tarvittaessa muutettava kyseistä vakuutustuotetta koskevaa tarjoamisstrategiaa.”.
            
            
               2 artikla 
               Delegoidun asetuksen (EU) 2017/2359 muutokset
            
            
               Muutetaan delegoitu asetus (EU) 2017/2359 seuraavasti:
            
            
               1)
                     Lisätään 2 artiklaan 4 ja 5 kohta seuraavasti:
            
            
               ”4)
                     ’kestävyysmieltymyksillä’ asiakkaan tai potentiaalisen asiakkaan valintaa koskien sitä, olisiko hänen sijoitukseensa sisällytettävä yksi tai useampi seuraavista rahoitustuotteista, ja jos olisi, missä määrin:
            
            
               a)
                     vakuutusmuotoinen sijoitustuote, jonka osalta asiakas tai potentiaalinen asiakas päättää, että tietty vähimmäisosuus sijoitetaan Euroopan parlamentin ja neuvoston asetuksen (EU) 2020/852** 2 artiklan 1 kohdassa määriteltyihin ympäristön kannalta kestäviin sijoituksiin;
            
            
               b)
                     vakuutusmuotoinen sijoitustuote, jonka osalta asiakas tai potentiaalinen asiakas päättää, että tietty vähimmäisosuus sijoitetaan Euroopan parlamentin ja neuvoston asetuksen (EU) 2019/2088*** 2 artiklan 17 kohdassa määriteltyihin kestäviin sijoituksiin;
            
            
               c)
                     vakuutusmuotoinen sijoitustuote, jossa otetaan huomioon pääasialliset haitalliset vaikutukset kestävyystekijöihin ja jonka osalta asiakas tai potentiaalinen asiakas määrittää näiden vaikutusten huomioon ottamisen osoittavat laadulliset tai määrälliset seikat;
            
            
               5)
                     ’kestävyystekijöillä’ asetuksen (EU) 2019/2088 2 artiklan 24 kohdassa määriteltyjä kestävyystekijöitä.
            
         
         
            
               _______________________________________________________________
            
            
               **
                     Euroopan parlamentin ja neuvoston asetus (EU) 2020/852, annettu 18 päivänä kesäkuuta 2020, kestävää sijoittamista helpottavasta kehyksestä ja asetuksen (EU) 2019/2088 muuttamisesta (EUVL L 198, 22.6.2020, s. 13).
            
            
               ***
                     Euroopan parlamentin ja neuvoston asetus (EU) 2019/2088, annettu 27 päivänä marraskuuta 2019, kestävyyteen liittyvien tietojen antamisesta rahoituspalvelusektorilla (EUVL L 317, 9.12.2019, s. 1).
            
            
               2)
                     Korvataan 3 artiklan 1 kohta seuraavasti:
            
            
               ”1.
                     Jotta voidaan direktiivin (EU) 2016/97 28 artiklan mukaisesti havaita sentyyppiset eturistiriidat, joita syntyy vakuutusmuotoisiin sijoitustuotteisiin liittyvän vakuutusten tarjoamisen yhteydessä ja joihin sisältyy asiakkaan etuihin, mukaan lukien asiakkaan kestävyysmieltymykset, kohdistuva riski, vakuutusedustajien ja vakuutusyritysten on arvioitava, onko niillä, merkityksellisellä henkilöllä tai muulla niihin määräysvallan vuoksi suoraan tai välillisesti sidoksissa olevalla henkilöllä vakuutusten tarjoamisen tulokseen liittyvä etu, joka täyttää seuraavat perusteet:
            
            
               a)
                     se poikkeaa vakuutusten tarjoamisen tulokseen liittyvästä asiakkaan tai potentiaalisen asiakkaan edusta;
            
            
               b)
                     se voi vaikuttaa tarjoamisen tulokseen asiakkaan vahingoksi.
            
            
               Vakuutusedustajien ja vakuutusyritysten on meneteltävä samalla tavoin kahden asiakkaan välisten eturistiriitojen havaitsemiseksi.”;
            
            
               3)
                     Muutetaan 9 artikla seuraavasti:
            
            
               a)
                     Korvataan 2 kohdan a alakohta seuraavasti:
            
            
               ”a)
                     se on asiakkaan tai potentiaalisen asiakkaan sijoitustavoitteiden mukainen, kyseisen henkilön riskinsietokyky ja kestävyysmieltymykset mukaan luettuina;”;
            
            
               b)
                     Korvataan 4 kohta seuraavasti:
            
            
               ”4.
                     Asiakkaan tai potentiaalisen asiakkaan sijoitustavoitteita koskevien tietojen on tarvittaessa sisällettävä tiedot siitä, kuinka kauan asiakas tai potentiaalinen asiakas haluaa pitää sijoitusta hallussaan ja millaisia riskejä hän mieluiten ottaa, tiedot asiakkaan riskiprofiilista ja sijoituksen tarkoituksesta sekä tiedot asiakkaan kestävyysmieltymyksistä. Tietoja on kerättävä harkittavana olevan tuote- tai palvelutyypin kannalta tarkoituksenmukainen määrä.”
            
            
               c)
                     Korvataan 6 kohta seuraavasti:
            
            
               ”6.
                     Tarjotessaan vakuutusmuotoista sijoitustuotetta koskevaa neuvontaa direktiivin (EU) 2016/97 30 artiklan 1 kohdan mukaisesti vakuutusedustaja tai vakuutusyritys ei saa antaa suositusta, jos mikään tuotteista ei sovellu asiakkaalle tai potentiaaliselle asiakkaalle.
            
            
               Vakuutusedustaja tai vakuutusyritys ei saa suositella vakuutusmuotoisia sijoitustuotteita asiakkaansa tai mahdollisen asiakkaansa kestävyysmieltymysten mukaisina, jos kyseiset vakuutusmuotoiset sijoitustuotteet eivät vastaa näitä mieltymyksiä. Vakuutusedustajien ja vakuutusyritysten on selitettävä asiakkailleen tai potentiaalisille asiakkailleen syyt, joiden vuoksi ne eivät suosittele tällaisia tuotteita, ja pidettävä kirjaa näistä perusteluista.
            
            
               Jos mikään vakuutusmuotoinen sijoitustuote ei vastaa asiakkaan tai potentiaalisen asiakkaan kestävyysmieltymyksiä ja asiakas päättää mukauttaa kestävyysmieltymyksiään, vakuutusedustajan tai vakuutusyrityksen on pidettävä kirjaa asiakkaan päätöksestä ja sen perusteluista.”;
            
            
               4)
                     Muutetaan 14 artikla seuraavasti:
            
            
               a)
                     Korvataan 1 kohdan b alakohdan i alakohta seuraavasti:
            
            
               ”i)asiakkaan sijoitustavoitteita, kyseisen henkilön riskinsietokyky mukaan luettuna, ja sitä, saavutetaanko asiakkaan sijoitustavoitteet ottamalla huomioon asiakkaan kestävyysmieltymykset;”;
            
         
         
            
               b)Lisätään 4 kohtaan alakohta seuraavasti:
            
            
               ”Asiakkaiden tai soveltuvin osin potentiaalisten asiakkaiden kestävyysmieltymyksien mukaisuutta koskevat vaatimukset eivät muuta ensimmäisessä alakohdassa säädettyjä edellytyksiä.”
            
            
               3 artikla
            
            
               Voimaantulo ja soveltaminen
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan [julkaisutoimisto lisää päivämäärän – 12 kuukauden kuluttua Euroopan unionin virallisessa lehdessä julkaisemisen jälkeen].
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 21.4.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        Komission tiedonanto Euroopan parlamentille, Eurooppa-neuvostolle, neuvostolle, Euroopan talous- ja sosiaalikomitealle ja alueiden komitealle: Euroopan vihreän kehityksen ohjelma (COM(2019) 640 final). 
               
               
                  
                     (2)
                  
                        Komission tiedonanto Euroopan parlamentille, Eurooppa-neuvostolle, neuvostolle, Euroopan keskuspankille, Euroopan talous- ja sosiaalikomitealle ja alueiden komitealle: Kestävän kasvun rahoitusta koskeva toimintasuunnitelma (COM(2018) 97 final).
               
               
                  
                     (3)
                  
                        Komission delegoitu asetus (EU) 2017/2358, annettu 21 päivänä syyskuuta 2017, Euroopan parlamentin ja neuvoston direktiivin (EU) 2016/97 täydentämisestä vakuutusyrityksiä ja vakuutusten tarjoajia koskevien tuotehallintavaatimusten osalta (EUVL L 341, 20.12.2017, s. 1).
               
               
                  
                     (4)
                  
                        Euroopan parlamentin ja neuvoston direktiivi (EU) 2016/97, annettu 20 päivänä tammikuuta 2016, vakuutusten tarjoamisesta (EUVL L 26, 2.2.2016, s. 19).
               
               
                  
                     (5)
                  
                        Komission delegoitu asetus (EU) 2017/2359, annettu 21 päivänä syyskuuta 2017, Euroopan parlamentin ja neuvoston direktiivin (EU) 2016/97 täydentämisestä vakuutusmuotoisten sijoitustuotteiden tarjoamiseen sovellettavien tiedonantovaatimusten ja liiketoiminnan menettelytapasääntöjen osalta (EUVL L 341, 20.12.2017, s. 8).
               
               
                  
                     (6)
                  
                        Euroopan parlamentin ja neuvoston asetus (EU) 2019/2088, annettu 27 päivänä marraskuuta 2019, kestävyyteen liittyvien tietojen antamisesta rahoituspalvelusektorilla (EUVL L 317, 9.12.2019, s. 1).
               
               
                  
                     (7)
                  
                        Euroopan parlamentin ja neuvoston asetus (EU) 2020/852, annettu 18 päivänä kesäkuuta 2020, kestävää sijoittamista helpottavasta kehyksestä (EUVL L 198, 22.6.2020, s. 13).
               
               
                  
                     (8)
                  
                        EIOPA-BoS-19/172, 30. huhtikuuta 2019.
               
               
                  
                     (9)
                  
                        Euroopan parlamentin ja neuvoston asetus (EU) 2019/2089, annettu 27 päivänä marraskuuta 2019, asetuksen (EU) 2016/1011 muuttamisesta EU:n ilmastosiirtymää koskevien vertailuarvojen, EU:n Pariisin sopimuksen mukaisten vertailuarvojen ja vertailuarvojen kestävyyteen liittyvien tietojen antamisen osalta (EUVL L 317, 9.12.2019, s. 17).
               
               
                  
                     (10)
                  
                        EUVL L 26, 2.2.2016, s. 19.
               
               
                  
                     (11)
                  
                        Neuvoston päätös (EU) 2016/1841, annettu 5 päivänä lokakuuta 2016, ilmastonmuutosta koskevan Yhdistyneiden kansakuntien puitesopimuksen nojalla hyväksytyn Pariisin sopimuksen tekemisestä Euroopan unionin puolesta (EUVL L 282, 19.10.2016, s. 1).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        Komission delegoitu asetus (EU) 2017/2358, annettu 21 päivänä syyskuuta 2017, Euroopan parlamentin ja neuvoston direktiivin (EU) 2016/97 täydentämisestä vakuutusyrityksiä ja vakuutusten tarjoajia koskevien tuotehallintavaatimusten osalta (EUVL L 341, 20.12.2017, s. 1).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Euroopan parlamentin ja neuvoston asetus (EU) 2020/852, annettu 18 päivänä kesäkuuta 2020, kestävää sijoittamista helpottavasta kehyksestä ja asetuksen (EU) 2019/2088 muuttamisesta (EUVL L 198, 22.6.2020, s. 13).
               
               
                  
                     (17)
                  
                        Euroopan parlamentin ja neuvoston asetus (EU) 2019/2088, annettu 27 päivänä marraskuuta 2019, kestävyyteen liittyvien tietojen antamisesta rahoituspalvelusektorilla (EUVL L 317, 9.12.2019, s. 1).